b'\n_START_ARTICLE_\nEdmontosaurus\n_START_SECTION_\nNimi\n_START_PARAGRAPH_\nEdmontosaurus tarkoittaa "Edmontonin liskoa". Dinosaurus on nimetty Kanadan Albertassa sijaitsevan Edmontonin kaupungin mukaan.\n_START_SECTION_\nNimen historia\n_START_PARAGRAPH_\nEdmontosauruksella on dinosauruksista yksi pisimmist\xc3\xa4 ja monimutkaisimmista taksonomisista historioista. Ensimm\xc3\xa4iset l\xc3\xb6ydetyt Edmontosauruksen fossiilit nimesi Edward Drinker Cope vuonna 1871. Cope nimesi dinosauruksen uudeksi lajiksi Trachodon-sukuun (nyky\xc3\xa4\xc3\xa4n pidet\xc3\xa4\xc3\xa4n ep\xc3\xa4varmana hadrosaurisukuna), T. atavus. My\xc3\xb6hemmin vuonna 1892 Copen kilpailija Othniel Charles Marsh nimesi toisen uuden lajin, Claosaurus annectens. T\xc3\xa4n\xc3\xa4 aikana suurin osa hadrosaurien fossiileista luokiteltiin sukuihin Trachodon, Diclonius, Claosaurus ja Hadrosaurus.\n_START_SECTION_\nEdmontosauruksen ja Anatosauruksen julkaiseminen\n_START_PARAGRAPH_\nNimi Edmontosaurus julkaistiin ensimm\xc3\xa4isen kerran vuonna 1917, kun kanadalainen paleontologi Lawrence Lambe oli nime\xc3\xa4m\xc3\xa4ss\xc3\xa4 kahta osittain s\xc3\xa4ilynytt\xc3\xa4, l\xc3\xb6ydetty\xc3\xa4 yksil\xc3\xb6\xc3\xa4. Lambe julkaisi tyyppilajin Edmontosaurus regalis, ja huomasi, kuinka n\xc3\xa4m\xc3\xa4 l\xc3\xb6ydetyt yksil\xc3\xb6t n\xc3\xa4yttiv\xc3\xa4t olevan samankaltaisia kuin laji Diclonius mirabilis. 1920-luvulla nimettiin lis\xc3\xa4\xc3\xa4 hadrosaurilajeja, kuten Thespesius saskatchewanensis ja Thespesius edmontoni. 1930-luvulla paleontologit alkoivat huomata, ett\xc3\xa4 monet vanhat lajit, jotka oli liitetty varhain nimettyihin sukuihin, eiv\xc3\xa4t oikein olleet oikeilla paikoilla. Vuonna 1942 luotiin kokonaan uusi suku nimelt\xc3\xa4\xc3\xa4n Anatosaurus, joka perustui lajiin Claosaurus annectens. Suku sis\xc3\xa4lsi my\xc3\xb6s muita lajeja, kuten Thespesius edmontoni, Thespesius saskatchewanensis ja Trachodon longiceps. My\xc3\xb6hemmin suvun lajeina olivat A. annectens (tyyppilaji), A. copei, A. edmontoni, A. longiceps ja A. saskatchewanensis._NEWLINE_Vaikka Anatosaurusta pidettiin pohjimmiltaan roskakoritaksonina eri lajeille, jotka eiv\xc3\xa4t sopineet muualle, siit\xc3\xa4 muodostui nopeasti hyvin tunnettu dinosauruksia koskevassa tieteess\xc3\xa4. Nimi Anatosaurus tarkoittaa "ankkaliskoa", viitaten dinosauruksen ankkamaiseen nokkaan. Dinosauruksen suosiosta johtuen hadrosaureista tuli my\xc3\xb6hemmin tunnetumpia "ankannokkaisina" dinosauruksina. T\xc3\xa4n\xc3\xa4 aikana melkein jokainen ankannokkainen dinosaurus kuului Anatosaurus-sukuun.\n_START_SECTION_\nAnatosauruksen ja Edmontosauruksen yhdist\xc3\xa4minen\n_START_PARAGRAPH_\n1900-luvun loppupuolelle ment\xc3\xa4ess\xc3\xa4 ymm\xc3\xa4rrys hadrosaureista, etenkin Anatosauruksesta ja Edmontosauruksesta alkoi muuttua. Alkusys\xc3\xa4ys tapahtumalle oli Michael K. Brett-Surmanin tutkimukset, joissa h\xc3\xa4n tutki Anatosauruksen fossiileja osana jatko-opintojaan. Brett-Surman tuli siihen johtop\xc3\xa4\xc3\xa4t\xc3\xb6kseen, ett\xc3\xa4 kaikki Anatosaurus-lajit lukuun ottamatta lajeja A. copei ja A. longiceps kuuluivat itse asiassa vanhempaan sukuun Edmontosaurus, vaikkapa erillisen\xc3\xa4 lajina. Vaikka Brett-Surmanin asiapapereita ei tunnustettu virallisesti Kansainv\xc3\xa4lisen El\xc3\xa4intieteen Nimist\xc3\xb6n Komission toimesta, ne saivat huomiota muilta paleontologeilta, jotka olivat samaa mielt\xc3\xa4 Brett-Sulmanin perustelusta. Anatosauruksen tyyppilaji A. annectensia (alun perin Claosaurus annectens) k\xc3\xa4ytettiin Edmontosaurus annectensiksen luomiseen. Kaikki Anatosaurus-lajit lukuun ottamatta A. copeita ja A. longicepsia liitettiin lis\xc3\xa4ksi kyseiseen uuteen lajiin.\n_START_SECTION_\nNykytilanne\n_START_PARAGRAPH_\nNyky\xc3\xa4\xc3\xa4n Edmontosauruksesta tunnetaan kaksi lajia, tyyppilaji E. regalis ja my\xc3\xb6hemmin nimetty laji E. annectens. Tunnettujen fossiilien analysoinnit ja sijainnit n\xc3\xa4ytt\xc3\xa4v\xc3\xa4t, ett\xc3\xa4 kyseiset lajit eliv\xc3\xa4t samoilla alueilla, mutta eri aikoihin. E. regalis eli Campania-vaiheella, kun taas E. annectens eli my\xc3\xb6hemmin Maastricht-vaiheella. T\xc3\xa4m\xc3\xa4 osoittaa, ett\xc3\xa4 E. annectens korvasi E. regaliksen hallitsevana Edmontosaurus-lajina.\n_START_SECTION_\nIhmeellinen dinosaurusmuumio\n_START_PARAGRAPH_\nElokuussa vuonna 1908 Levi Sternberg ja h\xc3\xa4nen veljens\xc3\xa4 George tekiv\xc3\xa4t todella h\xc3\xa4mm\xc3\xa4stytt\xc3\xa4v\xc3\xa4n l\xc3\xb6yd\xc3\xb6n niin kutsutulta "Sandstone Hillsilt\xc3\xa4" Wyomingista. Sielt\xc3\xa4 paljastui ensimm\xc3\xa4inen kunnolla fossiilinoitunut Edmontosauruksen luurango. L\xc3\xb6yd\xc3\xb6ll\xc3\xa4 oli viel\xc3\xa4 v\xc3\xa4h\xc3\xa4n nahkaa j\xc3\xa4ljell\xc3\xa4, mutta suurin osa oli tuhoutunut kuumassa s\xc3\xa4\xc3\xa4ss\xc3\xa4, jonka j\xc3\xa4lkeen se oli muuttunut fossiileiksi.  Lis\xc3\xa4ksi on l\xc3\xb6ydetty joitain eritt\xc3\xa4in hyvin s\xc3\xa4ilyneit\xc3\xa4 Edmontosauruksen fossiileja muumioituneista ruumiista, joissa n\xc3\xa4kyy ihoa ja muita pehmeit\xc3\xa4 kudoksia. Nuo el\xc3\xa4imet kuolivat n\xc3\xa4ht\xc3\xa4v\xc3\xa4sti kuumassa, kuivassa paikassa, miss\xc3\xa4 ruumis kuivui nopeasti kuoleman j\xc3\xa4lkeen, ennen kuin pehme\xc3\xa4t kudokset ehtiv\xc3\xa4t hajota. Jossain vaiheessa my\xc3\xb6hemmin muumiot hautautuivat pehme\xc3\xa4\xc3\xa4n saveen tai hiekkaan s\xc3\xa4ilytt\xc3\xa4en j\xc3\xa4ljen ihosta.\n_START_SECTION_\nKoko\n_START_PARAGRAPH_\nAiemmin ajateltiin, ett\xc3\xa4 Edmontosauruksen koko riippui lajista. Tyyppilajin E. regalis on katsottu olleen suurempi laji: sen pituus oli 9\xe2\x80\x9312, mahdollisesti 13 metri\xc3\xa4. Toisen lajin, E. annectensiksen on usein uskottu olleen paljon pienempi, noin 8\xe2\x80\x939 metri\xc3\xa4 pitk\xc3\xa4. Uudet tutkimukset Edmontosauruksen tunnetuista j\xc3\xa4\xc3\xa4nteist\xc3\xa4 ovat paljastaneet, ett\xc3\xa4 E. annectens saattoi itse asiassa saavuttaa saman koon kuin tyyppilaji E. regalis. T\xc3\xa4m\xc3\xa4 tarkoittaisi sit\xc3\xa4, ett\xc3\xa4 E. annectens oli koon suhteen vertailukelpaamaton E. regalikseen. Edmontosauruksen paino oli jopa nelj\xc3\xa4 tonnia. Se oli yksi suurimmista hadrosaureista.\n_START_SECTION_\nKallo\n_START_PARAGRAPH_\nEdmontosauruksen kallo oli tavallisesti pitk\xc3\xa4 ja kolmikulmainen. Suurin tunnettu kallo on pituudeltaan 118 senttimetri\xc3\xa4. Kallon muoto muuttui i\xc3\xa4n my\xc3\xb6t\xc3\xa4: aikuisilla yksil\xc3\xb6ill\xc3\xa4 oli matalammat ja pidemm\xc3\xa4t kallot kuin nuorilla yksil\xc3\xb6ill\xc3\xa4. Monet Edmontosauruksen kallot ovat s\xc3\xa4ilyneet niin hyvin, ett\xc3\xa4 tutkijoiden on ollut mahdollista tehd\xc3\xa4 valoksia aivojen koosta. Aivot olivat kokoon verrattuna pienet ja ruumiin muotoon verrattuna pitk\xc3\xa4nomaiset. Edmontosauruksen ei oleteta olleen poikkeuksellisen \xc3\xa4lyk\xc3\xa4s: aivot olivat perehtyneet ensisijaisten toimintojen, kuten n\xc3\xa4\xc3\xb6n ja hajun suorittamiseen._NEWLINE_Muiden hadrosaurien tavoin Edmontosauruksella oli ankannokka lehtien popsimista varten. Sill\xc3\xa4 oli leve\xc3\xa4 kuono lehtien jyrsimist\xc3\xa4 varten, ja sen suun takaosassa oli satoja pieni\xc3\xa4 hampaita jauhamista varten. Hampaat korvautuivat jatkuvasti uusilla, ja uusien muodostuminen saattoi kest\xc3\xa4\xc3\xa4 vuoden ajan. Vuonna 2009 tehdyss\xc3\xa4 tutkimuksessa p\xc3\xa4\xc3\xa4teltiin hampaiden kulumaj\xc3\xa4ljist\xc3\xa4, ett\xc3\xa4 Edmontosaurus oli luultavasti ruohonsy\xc3\xb6j\xc3\xa4 korkean kasvillisuuden sy\xc3\xb6j\xc3\xa4n sijaan. Vuonna 2013 saatiin selville, ett\xc3\xa4 Edmontosauruksella oli pehmytkudoksesta koostunut harja. Se oli kooltaan melko pieni, ja sijaitsi kallon p\xc3\xa4\xc3\xa4ll\xc3\xa4 silmien yl\xc3\xa4puolelta kallon takaosaan._NEWLINE_Edmontosauruksen sierainten ymp\xc3\xa4rill\xc3\xa4 sijainneet ontot alueet saattoivat sis\xc3\xa4lt\xc3\xa4\xc3\xa4 ilmapusseja, joita se pystyi suurentamaan ilmapallojen tavoin ja kenties tekem\xc3\xa4\xc3\xa4n \xc3\xa4\xc3\xa4ni\xc3\xa4 niiden avulla.\n_START_SECTION_\nH\xc3\xa4nt\xc3\xa4\n_START_PARAGRAPH_\nKuten muilla hadrosaureilla, Edmontosauruksella h\xc3\xa4nt\xc3\xa4nikamia vahvisti j\xc3\xa4nteiden muodostama ristikkoverkko, joka luutui i\xc3\xa4n my\xc3\xb6t\xc3\xa4. T\xc3\xa4m\xc3\xa4 tarkoittaa, ett\xc3\xa4 h\xc3\xa4nt\xc3\xa4 oli melko j\xc3\xa4ykk\xc3\xa4, eik\xc3\xa4 se voinut liikkua paljon. H\xc3\xa4nn\xc3\xa4n on spekuloitu olleen p\xc3\xa4\xc3\xa4asiassa vastapainona, etenkin silloin kun dinosaurus vaihtoi asentoa nelijalkaisesta kaksijalkaiseen. Toinen h\xc3\xa4nn\xc3\xa4n tarkoitus saattoi olla esittelyominaisuutena oleminen. H\xc3\xa4nt\xc3\xa4 oli ehk\xc3\xa4 eriv\xc3\xa4rinen kuin muu keho.\n_START_SECTION_\nIho\n_START_PARAGRAPH_\nFossiloituneet ihopainaumat paljastavat, ett\xc3\xa4 Edmontosauruksella oli suomuinen iho, jossa oli suuria muhkuroita. Suomut olivat suurimmaksi osaksi melko pieni\xc3\xa4, halkaisijaltaan 1\xe2\x80\x933 millimetri\xc3\xa4. Eturaajoissa ja olkap\xc3\xa4iss\xc3\xa4 oli suurempia, monikulmaisia suomuja, jotka olivat halkaisijaltaan 0,5\xe2\x80\x931 senttimetri\xc3\xa4. Pienemm\xc3\xa4t suomut olivat tyypillisempi\xc3\xa4 kehon sivuilla, samalla kun ne suurenivat kehon yl\xc3\xa4- ja alapuolelle ment\xc3\xa4ess\xc3\xa4. Keskell\xc3\xa4 Edmontosauruksen kaulaa ja selk\xc3\xa4\xc3\xa4 n\xc3\xa4ytt\xc3\xa4\xc3\xa4 kulkeneen r\xc3\xb6yhel\xc3\xb6inen, pehmytkudoksesta koostunut harjanne. S\xc3\xa4ilyneet osat harjanteesta ovat noin viisi senttimetri\xc3\xa4 pitki\xc3\xa4 ja kahdeksan senttimetri\xc3\xa4 korkeita.\n_START_SECTION_\nFossiilil\xc3\xb6yd\xc3\xb6t\n_START_PARAGRAPH_\nEnsimm\xc3\xa4iset Edmontosauruksen fossiilit l\xc3\xb6ydettiin my\xc3\xb6h\xc3\xa4isell\xc3\xa4 1800-luvulla luusotien aikaan. Edmontosauruksen j\xc3\xa4\xc3\xa4nteit\xc3\xa4 on l\xc3\xb6ydetty Kanadan Albertasta ja Saskatchewanista sek\xc3\xa4 Yhdysvalloista Montanan, Etel\xc3\xa4-Dakotan ja Wyomingin osavaltioista. L\xc3\xb6ydettyihin j\xc3\xa4\xc3\xa4nteisiin lukeutuu monia yksil\xc3\xb6it\xc3\xa4, mukaan lukien l\xc3\xa4hes t\xc3\xa4ydellisi\xc3\xa4 kalloja ja luurankoja. My\xc3\xb6s tuhansien Edmontosaurus-yksil\xc3\xb6iden j\xc3\xa4\xc3\xa4nteit\xc3\xa4 sis\xc3\xa4lt\xc3\xa4vi\xc3\xa4 luukasoja on l\xc3\xb6ydetty._NEWLINE_Edmontosauruksen j\xc3\xa4\xc3\xa4nteisiin kuuluu kaikkein parhaiten s\xc3\xa4ilyneit\xc3\xa4 hadrosaurin j\xc3\xa4\xc3\xa4nteit\xc3\xa4. Suurimman fossiloituneiden j\xc3\xa4\xc3\xa4nteiden m\xc3\xa4\xc3\xa4r\xc3\xa4n ja niiden parhaimman s\xc3\xa4ilyneisyyden ansiosta Edmontosaurus on luultavasti yksi parhaiten tunnettuja hadrosaureja.\n_START_SECTION_\nLiikkuminen\n_START_PARAGRAPH_\nEdmontosaurus k\xc3\xa4veli nelj\xc3\xa4ll\xc3\xa4 jalalla. Se pystyi kumartumaan alas yletty\xc3\xa4kseen maassa oleviin kasveihin. Se pystyi my\xc3\xb6s nousemaan takajaloilleen yletty\xc3\xa4kseen korkeammalla oleviin oksiin, mutta se ei pystynyt juoksemaan takajaloillaan._NEWLINE_Edmontosauruksen ruumiin tasapainokeskus sijaitsi lonkkien edess\xc3\xa4. Koska sill\xc3\xa4 oli suuret, kehittyneet takajalat, se pystyi varmasti omaamaan kaksijalkaisen asennon. Edmontosaurus n\xc3\xa4ytt\xc3\xa4\xc3\xa4 tosin olleen enimm\xc3\xa4kseen nelj\xc3\xa4ll\xc3\xa4 jalalla. Hadrosaurien, kuten Edmontosauruksen ajateltiin pitk\xc3\xa4\xc3\xa4n varhaisten paleontologien toimesta yritt\xc3\xa4neen paeta saalistajia juoksemalla takajaloillaan. Vuonna 2009 tehdyss\xc3\xa4 tutkimuksessa paljastettiin tietokonemallinnusten avulla, ett\xc3\xa4 Edmontosaurus olisi todenn\xc3\xa4k\xc3\xb6isesti ollut nopeampi kaikilla nelj\xc3\xa4ll\xc3\xa4 jalalla liikkuessaan, kuin vain takajaloilla juostessaan.\n_START_SECTION_\nK\xc3\xa4ytt\xc3\xa4ytyminen\n_START_PARAGRAPH_\nEdmontosauruksen on havaittu olleen laumael\xc3\xa4in. T\xc3\xa4m\xc3\xa4 perustuu pitk\xc3\xa4lti todisteisiin luukasoista, joissa muutamista tuhansista useita tuhansia Edmontosaurus-yksil\xc3\xb6it\xc3\xa4 on ker\xc3\xa4\xc3\xa4ntynyt yhteen. Laumassa el\xc3\xa4minen oli j\xc3\xa4rkev\xc3\xa4\xc3\xa4 kasvinsy\xc3\xb6j\xc3\xa4el\xc3\xa4imelle selviytymist\xc3\xa4 varten, etenkin Edmontosauruksen kaltaiselle el\xc3\xa4imelle, jonka kanssa samoilla alueilla eli sen itsens\xc3\xa4 kokoisia petoja, erityisesti tyrannosaureja, kuten Albertosaurus, Daspletosaurus ja Tyrannosaurus rex._NEWLINE_Edmontosauruksella tiedet\xc3\xa4\xc3\xa4n olleen kaikista tunnetuista hadrosaureista yksi laajimmista maantieteellisist\xc3\xa4 levinneisyysalueista. Vuonna 2008 tehdyss\xc3\xa4 tutkimuksessa t\xc3\xa4m\xc3\xa4n katsottiin olleen tuloksena vaellusk\xc3\xa4ytt\xc3\xa4ytymisest\xc3\xa4. T\xc3\xa4m\xc3\xa4 saattoi olla my\xc3\xb6s mahdollista ottaen huomioon sen, ett\xc3\xa4 jos Edmontosaurukset eliv\xc3\xa4t ryhmiss\xc3\xa4, ne saattoivat olla jatkuvasti liikkeell\xc3\xa4 v\xc3\xa4ltt\xc3\xa4\xc3\xa4kseen ravinnon loppuun kulumisen. Lis\xc3\xa4ksi valtavien luukasojen esiintyminen saattoi johtua siit\xc3\xa4, ett\xc3\xa4 monet Edmontosaurukset hukkuivat yhdess\xc3\xa4, kun ne yrittiv\xc3\xa4t ylitt\xc3\xa4\xc3\xa4 tulvaveden t\xc3\xa4ytt\xc3\xa4mi\xc3\xa4 jokia. T\xc3\xa4llaista on ehdotettu tapahtuneen my\xc3\xb6s muunlaisille dinosauruksille, kuten ceratopsianeille._NEWLINE_On kuitenkin ep\xc3\xa4ilyj\xc3\xa4 siit\xc3\xa4, ett\xc3\xa4 Edmontosaurukset olivat oikeasti vaeltavia, mahdollisesti satoja, ellei tuhansia kilometrej\xc3\xa4 kasvien kausittaisen kasvun mukaan kulkeneita. Tai voi olla, ett\xc3\xa4 ne eiv\xc3\xa4t kulkeneet n\xc3\xa4in paljon. Yhdess\xc3\xa4 vuonna 2012 tehdyss\xc3\xa4 tutkimuksessa paljastui, ett\xc3\xa4 hadrosaurin j\xc3\xa4\xc3\xa4nteet, jotka oli l\xc3\xb6ydetty alueilta, jotka olivat aikoinaan ennemminkin napa-alueita, olivat populaatioista, jotka eliv\xc3\xa4t niiss\xc3\xa4 kaiken aikaa, sen sijaan, ett\xc3\xa4 j\xc3\xa4\xc3\xa4nteet olisivat olleet vaeltavasta populaatiosta. T\xc3\xa4m\xc3\xa4n johdosta yleinen skenaario olisi ehk\xc3\xa4 se, ett\xc3\xa4 kuten suurin osa el\xc3\xa4imist\xc3\xa4, Edmontosaurukset pysyiv\xc3\xa4t siell\xc3\xa4 miss\xc3\xa4 oli ravintoa, liikkuen pois ravinnon per\xc3\xa4ss\xc3\xa4 seuraavalle alueelle vain silloin, kun oli pakko.\n_START_SECTION_\nSaalistajat\n_START_PARAGRAPH_\nVahva todiste viittaa siihen, ett\xc3\xa4 Edmontosaurukset olivat usein my\xc3\xb6h\xc3\xa4isliitukautisen Pohjois-Amerikan petojen kohteena ja ravintona. Edmontosauruksen fossiileista on l\xc3\xb6ydetty Albertosauruksen ja Daspletosauruksen hampaanj\xc3\xa4lki\xc3\xa4, vaikkakin ne voidaan k\xc3\xa4sitt\xc3\xa4\xc3\xa4 todisteina raadonsy\xc3\xb6nnist\xc3\xa4. Edmontosauruksen leuoista on l\xc3\xb6ydetty hampaanj\xc3\xa4lki\xc3\xa4 pienemmilt\xc3\xa4 teropodeilta. T\xc3\xa4m\xc3\xa4 ehdottaa, ett\xc3\xa4 pienet pedot iskiv\xc3\xa4t mieluummin kaulaan, koska se oli suojaamaton kohta._NEWLINE_Er\xc3\xa4\xc3\xa4st\xc3\xa4 Edmontosaurus-yksil\xc3\xb6st\xc3\xa4 l\xc3\xb6ydettiin vaurioituneita kaulanikamia. Niit\xc3\xa4 oli purrut suurikokoinen teropodi, jolla oli tyrannosaurin kaltainen puruvoima. T\xc3\xa4m\xc3\xa4n lis\xc3\xa4ksi ainoa suurikokoinen teropodi, joka tunnetaan samasta muodostelmasta kuin kyseinen Edmontosaurus, ja joka my\xc3\xb6s oli tarpeeksi iso ylt\xc3\xa4m\xc3\xa4\xc3\xa4n tarpeeksi korkealle tuottaakseen kyseisenlaisen pureman, on Tyrannosaurus rex. Todella h\xc3\xa4mm\xc3\xa4stytt\xc3\xa4v\xc3\xa4\xc3\xa4 t\xc3\xa4ss\xc3\xa4 kyseisess\xc3\xa4 Edmontosauruksessa on, ett\xc3\xa4 pureman j\xc3\xa4lkeen luu alkoi parantua, mik\xc3\xa4 osoittaa, ett\xc3\xa4 hy\xc3\xb6kk\xc3\xa4ys ei ollut menestyksek\xc3\xa4s, ja ett\xc3\xa4 yksil\xc3\xb6 selviytyi tarpeeksi pitk\xc3\xa4\xc3\xa4n, jotta luu ehti parantua osittain. T\xc3\xa4m\xc3\xa4 todistaa sen, ett\xc3\xa4 kyseinen Edmontosaurus-yksil\xc3\xb6 oli hy\xc3\xb6kk\xc3\xa4yksen aikaan elossa, ja siksi kyseess\xc3\xa4 ei voinut olla raadon sy\xc3\xb6minen. Kuuluisan paleontologin Kenneth Carpenterin tekem\xc3\xa4ss\xc3\xa4 lis\xc3\xa4tutkimuksessa paljastui, ett\xc3\xa4 vasemmassa lonkassa oli osittain parantunut murtuma, joka oli tullut todenn\xc3\xa4k\xc3\xb6isesti ennen hy\xc3\xb6kk\xc3\xa4yst\xc3\xa4 tulleesta vammasta, joka aiheutti vahinkoa h\xc3\xa4nt\xc3\xa4\xc3\xa4n. T\xc3\xa4m\xc3\xa4 saattaa tarkoittaa, ett\xc3\xa4 silloin, kun Edmontosaurus-yksil\xc3\xb6n kimppuun hy\xc3\xb6k\xc3\xa4ttiin, sill\xc3\xa4 saattoi olla pient\xc3\xa4 ontumista, mik\xc3\xa4 aiheutti sen joutumisen Tyrannosaurus rexin kohteeksi.'